Nog net 400 van die 10 000 soldate in KZN ontplooiDie vloede het verwoesting in KwaZulu-Natal veroorsaak (Foto: Phill Magakoe, AFP) Die Suid-Afrikaanse Nasionale Weermag (SANW) het nog net 400 soldate in KwaZulu-Natal ontplooi. Dit nadat die weermag onderneem het om 10 000 troepe te stuur om hulp te verleen in vloedgeteisterde dele van KwaZulu-Natal. Volgens brig.genl. Andres Mahapa, ’n senior weermagbeampte, is die 400 soldate solank vooruit gestuur en sal die oorblywende 9 600 soldate “binnekort” ontplooi word. Vloedgeteisterde gemeenskappe wat desperaat is vir water en ander basiese dienste, het dit bevraagteken waarom die weermag se hulp nie vroeër ingebring is nie. Grootskaalse oorstromings in dele van KwaZulu-Natal het reeds die lewe van 448 mense geëis en duisende dakloos gelaat. Reddingswerkers en nooddienste het Sondag in alle erns begin om na meer as 48 vermiste mense te soek. Gesamentlike burgerlike en militêre soekspanne is steeds besig om liggame uit die puin te verwyder. Die weermag het dokters, elektrisiëns en spesialiswerkers ingeroep om hulp te verleen. Volgens Mahapa gaan die weermag volgende fokus op die skoonmaak van paaie om die beweging van goedere en vervoer moontlik te maak. Die weermag beoog om ook te help met die bou van tydelike brûe. Verskeie gebiede is steeds vir die publiek ontoeganklik nadat brûe en paaie gekraak het onder die gewig van die vloedwater. Genl.maj. Sandile Hlongwa, wat die gesamentlike operasies aanvoer, het gesê terwyl die land “voorbereid” was vir ŉ ramp, het die omvang van die verwoesting as ŉ “skok” gekom, met ongekende vernietiging. Hlongwa het die modderstortings wat talle huise onbewoonbaar gelaat en self sterftes tot gevolg gehad het, as ’n seldsame verskynsel beskryf. Hlongwa en munisipale amptenare, insluitend ingenieurs, het ŉ lugopname van die stand van sake gedoen om te bepaal watter gebiede geprioritiseer moet word, en werk sal binnekort begin. “Ons gaan nie slaap nie. Ons gaan met ons beplanning begin en teen môre die opruimingswerk begin aanpak,” het Hlongwa onderneem. Verskeie instansies het intussen hul harte oopgemaak om geld en basiese goedere aan slagoffers wat deur die oorstromings in KwaZulu-Natal geraak is te skenk. Die Suid-Afrikaanse Weerdiens (SAWD) het intussen nóg reën vir dié naweek in KwaZulu-Natal voorspel.